
AJÁNLÁS

Ez a könyv legalább annyira szól a testvéri kötelékről, mint bármi másról. A testvéremnek, Bobnak ajánlom, aki – akaratlanul – elindított ezen az úton egy elküldött e-maillel és egy javaslattal. Te tereltél erre az utazásra, miattad mesélek szerelmi történeteket, neked köszönhetően találtam rá a hivatásomra, és ez örökre megváltoztatta az életemet.

Köszönettel és szeretettel, ezt a regényt neked írtam.


LEJÁTSZÁSI LISTA

Live – Lightning Crashes

Halsey – Hurricane

Sia – Chandelier

Coldplay – Yellow

Celine Dion – My Heart Will Go On

Bishop Briggs – Like a River

Tom Petty – Free Fallin’

Snow Patrol – Chasing Cars

The Strumbellas – Spirits

Rufus Wainwright & Leonard Cohen – Hallelujah


1. RÉSZ


PROLÓGUS

JONAH

15 hónappal korábban…

Bántotta a szememet az éles fény. Nehezemre esett nyitva tartani, ezért aztán megadtam magam, és hagytam, hogy lecsukódjon. Inkább a gépeket hallgattam, és engedtem, hogy zajongásuk kirángasson az öntudatlanságból. Az ütemes sípolás a szívem volt. Az új szívem, amely lassan pumpált a mellkasomban. Az előző napon még egy huszonhárom éves kosárlabda-játékos mellkasában dobogott, aki autóbalesetet szenvedett Henderson közelében. Most pedig az enyém lett. Egyszerre töltött el a gyász és a hála.

Köszönöm! Sajnálom és köszönöm…

Istenem, a mellkasom. Úgy éreztem, mintha összezúzta volna a bordáimat egy üllő. Valahol az erős fájdalom mélyén dobogott a szívem. Hatalmas, duzzadó kínként lüktetett a szegycsontom alatt, amit széthasítottak, mint egy szekrényt, majd újra összetűztek.

Felnyögtem, a hang önkéntelenül bukott ki belőlem a fájdalom hatására.

– Ébredezik. Felébredtél, édesem?

Nagy nehezen kinyitottam a szemem, és elvakított az éles fény.

Talán meghaltam.

Először zavarta a szememet a kórházi takaró fehér színe és a fénycső éles fénye, aztán enyhült az érzés. Sötét alakok bontakoztak ki előttem. A jobb oldalamon a szüleim álltak. Anyának könnyes volt a szeme, és kinyújtotta a kezét, hogy félresimítsa a hajamat a homlokomról. Megigazította az orrkanült, amit valószínűleg nem kellett volna piszkálni.

– Csodásan nézel ki, édesem – jegyezte meg remegő hangon.

Úgy éreztem magam, mint akin áthajtott egy tehervonat, ráadásul előtte hetekig halálos beteg voltam. De nem úgy értette, hogy jól nézek ki. Arra gondolt, hogy élőnek tűnök.

A kedvéért mosolyt erőltettem az arcomra.

– Ügyes voltál, fiam – szólalt meg apa. – Dr. Morrison szerint minden rendben van.

Feszülten elmosolyodott, aztán elfordította a tekintetét, és köhögött, hogy elrejtse az érzéseit.

– Theo? – nyögtem ki, és összerezzentem a mellkasomba nyilalló erős fájdalomtól. Felszínesen lélegeztem, és balra fordítottam a fejemet, hogy megkeressem.

Ott ült egy széken, előredőlve, az alkarját a térdén pihentette. Erős volt. Stabil.

– Szia, tesó – mondta, de mély hangjában hallottam az erőltetett könnyedséget. – Anya szívat téged. Szarul nézel ki.

– Theodore – szólt rá anya. – Nem igaz. A testvéred gyönyörű.

Nem volt energiám viccelni a testvéremmel. Csak egy mosolyt sikerült kipréselnem magamból. Viszonozta, de feszültnek tűnt. Mindenkinél jobban ismertem a testvéremet. Tudtam, mikor mardossa valami belülről. Általában őrlángon égett benne a harag, de most forrón lángolt.

Miért?

Körbenéztem a szobában, és azonnal tudtam.

– Audrey?

A levegő megtelt feszültséggel, anya pedig összerezzent, mintha valaki megszúrta volna egy tűvel. A családtagjaim összenéztek, és egészen olyan érzésem volt, mintha ideges madarakként röpködtek volna az ágyam fölött.

– Későre jár – jelentette ki apa. – Hazament.

Apa képviselőként dolgozott a városban, és most elővette a politikushangját, amit akkor szokott használni, amikor kedvesen kellett közölnie egy kellemetlen hírt.

Anya, aki óvodapedagógusként jól értett a vigasztaláshoz, átvette tőle a szót:

– Most pihenned kellene, édesem. Aludj! Erősebbnek fogod érezni magad egy kis alvás után. – Megpuszilta a homlokomat. – Szeretlek, Jonah. Minden rendben lesz.

Apa megfogta anya vállát.

– Hagyjuk pihenni, Beverly.

Pihentem. Nyugtalan, kínzó fájdalommal teli álomba zuhantam, de gyakran felébredtem, amikor egy ápolónő állított valamit a karomba szúrt infúzión. Aztán újra mély álomba merültem.

Amikor felébredtem, Theo mellettem volt. Audrey azonban nem. Az új szívem tompán lüktetni kezdett. Adrenalin vagy valamelyik hormon járta át a testemet, ami akkor lép működésbe, amikor véget ér valami, amiről azt hitted, hogy örökké tart majd.

– Hol van? – kérdeztem. – Áruld el az igazat!

Theo tudta, kire gondolok.

– Tegnap reggel elutazott Párizsba.

– Beszéltél vele? Mit mondott?

Közelebb húzta a székét az ágyamhoz.

– Előadott valami rohadt érzelgős hülyeséget. Hogy tervei voltak, és ez… – Körbemutatott a helyiségben.

– …ez nem tartozott közéjük – fejeztem be.

– Nem tudta elfogadni… – Beletúrt a hajába. – Basszus, semmit sem szabadott volna mondanom.

– Nem – feleltem, és enyhén megráztam a fejem. – Örülök, hogy elárultad. Hallanom kellett.

– Sajnálom, tesó. Három év. Három évet szántál rá az életedből, ő meg csak úgy…

– Semmi baj. Jobb ez így.

– Jobb? Hogy a picsába lenne jobb?

Éreztem, ahogy elnehezül a szemhéjam, és szerettem volna behunyni a szemem, hogy egy kis időre öntudatlanságba merüljek. Nem volt erőm közölni vele, hogy nem utálom Audrey-t, amiért elhagyott. Sejtettem, hogy ez lesz. A rohamosan gyengülő, beteg szívemmel is láttam, hogy gyakran összerezzent, és az ajtóra kapta a tekintetét. Azt tervezte, hogyan menekülhet el a betegségem és az élet elől, ami rám vár majd.

Fájt. Az együtt töltött három év minden egyes pillanata egy-egy késszúrás volt az új szívembe. De nem gyűlöltem. Nem utáltam, mert nem is szerettem. Legalábbis nem úgy, ahogy egy nőt szeretni akartam: teljes szívemmel.

Audrey elment. Theo gyűlölhette őt a kedvemért. A szüleim álmélkodhattak, milyen kegyetlenül elbánt velem. De én elengedtem, mert abban a pillanatban nem tudtam, hogy ő lesz az utolsó…


1. FEJEZET

KACEY

Július, egy szombat este

Részeg voltam.

Mi másért tartottam volna a kezemben a mobiltelefonomat, miközben a hüvelykujjam a szüleim San Diegó-i házának telefonszáma fölött lebegett?

Részeg hívás, gondoltam. Csak nem valamelyik exbarátomat akartam felhívni?

Horkantva felnevettem. Bár inkább zokogásnak tűnt, és visszhangzott a lépcsőházban. Felhúzott térddel ültem a szűk, sötét térben, és próbáltam minél kisebbre összehúzni magam. Igyekeztem láthatatlanná válni. Tompán hallottam, hogy a fal túloldalán háromezer ember várja kiabálva és fütyülve a Rapid Confession színpadra lépését. A menedzserünk, Jimmy Ray jó húsz perccel ezelőtt figyelmeztetett, hogy már csak tíz perc van hátra a kezdésig, így a bandatagok valószínűleg éppen engem kerestek.

Belekortyoltam az evianes vizesüvegembe, amit háromnegyed részig vodkával töltöttem tele – mert ennyire okos vagyok –, és elgondolkodva meredtem a telefonomra. Próbáltam rávenni magam a hívásra. Aztán rászóltam magamra, hogy mégse tegyem, hagyjam a telefont a fenébe, és csatlakozzam a bandához a backstage-ben. A színpadon egy újabb telt házas koncert várt ránk. Tovább nőne a hírnevem, rengeteg pénzt keresnék, és folytatnám azt a szokásomat, hogy minden este más pasival kefélek.

Mert ilyen a rock and roll.

Micsoda vicc! Nem éreztem magaménak a rock and roll életérzést. Látszatra megfeleltem a szerepnek, főleg ezen az estén a miniszoknyámban, a combig érő csizmámban és a fűzőmben. A hajam – amit szinte fehérre szőkítettem – a vállam körül göndörödött, mint egy tökéletes címlaplánynak. A számat vörösre rúzsoztam, a szememet pedig erős fekete tussal húztam ki. Ráadásul tetoválások díszítették a bőrömet, tovább fokozva a grunge rock hatást, de ez nem a jelmez része volt. Hanem az enyém.

Külsőre megfeleltem a szerepnek, de törékenynek éreztem magam, mint egy üveg. Már nem tudtam, ki vagy mi vagyok, de szépen csillogtam a reflektorfényben.

Még egyet kortyoltam a vodkából, és majdnem elejtettem a telefonomat. Ügyetlenül igyekeztem elkapni, majd amikor felemeltem, észrevettem, hogy megnyomtam a nagy zöld hívásgombot.

– Basszus…

Lassan a fülemhez emeltem a mobilomat. Anya a harmadik csörgés után szólt bele:

– Tessék, Dawson-rezidencia.

A szívem a gyomromba süllyedt. Megmozdítottam az állkapcsomat, de egyetlen hang sem jött ki a torkomon.

– Halló?

– Én…

– Halló, segíthetek?

Meg fogja szakítani a hívást!

– Szia, anya! Én vagyok az. Kacey.

– Cassandra.

Gyűlöltem ezt a nevet, évek óta nem használtam, de hallottam anyám hangjában a megkönnyebbülést, ahogy kiejtette a száján ezt a három szótagot. Hallottam.

– Igen, szia! – mondtam vidáman, túl hangosan. – Hogy… khm… hogy vagytok?

– Jól vagyunk – válaszolta. Fojtott hangon beszélt, mintha nem akarta volna, hogy meghallják. – Honnan telefonálsz?

– Las Vegasból – feleltem. – Mert turnézunk. Én és a bandám. A Rapid Confession. Telt házas az esti koncert, zsinórban a második. Tulajdonképpen a legtöbb koncertünk a turnén telt házas. Elég jó érzés. Sikeresek vagyunk.

– Nagyon örülök neked, Cassandra.

Hallottam apám hatását anya szavai mögött, olyan volt, mint egy istenverte robot, aki azokat a mondatokat ismételgeti, amiket kénytelen volt az emlékezetébe vésni.

– És a legújabb kislemezünk? A Talk Me Down? Nos… – Az ajkamba haraptam. – Hatodik a Billboard 100-as listáján. Én… nos, én írtam, anya. Mármint, a bandámmal együtt írtuk, de a dalszöveg… az nagyrészt nekem köszönhető. És a Wanderlust? Azt is én írtam. Tizenkettedik a slágerlistákon.

Semmi.

Nagyot nyeltem.

– Hogy van apa?

– Jól van – válaszolta anya most már szinte suttogva.

– Ő… ő is ott van?

Anya halkan sóhajtott.

– Cassie… biztonságban vagy? Vigyáznak rád?

– Gondoskodom magamról, anya – mondtam. – Sikeres vagyok. Ez a banda… sikeres.

Istenem, de gyűlöltem ezt. A szánalmas hangomat, hencegni a banda eredményeivel, könyörögni anyámnak, hogy örüljön a sikereinknek, amikor én alig éreztem valamit, és csupán arra vágytam, hogy szeressenek. Az egész olyan volt, mint egy csillapíthatatlan éhség. Kétségbeesett szeretetéhség kavargott bennem, amit semmivel sem tudtam enyhíteni.

Képtelen voltam elnyomni ezt a szörnyű vágyat. Csak alkoholba fojtottam egy rövid időre, aztán másnap megpróbáltam kihányni.

– Anya? Kérlek, add át apának, hogy…

– Cassie, mennem kell.

– Várj, nem adnád át neki a telefont? Vagy csak… megmondanád neki, hogy velem beszélsz? Csak ennyit tegyél meg, anya. Lássuk, mit mond.

Csend.

– Nem hiszem, hogy ez jó ötlet – jegyezte meg végül. – Az utóbbi időben olyan… vidám volt. Nincsenek kirohanásai. Nem akarom felzaklatni.

– Még mindig haragszik rám? – tettem fel a kérdést elcsukló hangon. – Négy évvel ezelőtt történt, anya. Már nem is vagyok együtt Chett-tel.

Chett négy évvel ezelőtt otthagyott Las Vegasban, nem volt pénzem, összetört a szívem, és szétestem. Azóta túl voltam egy országos turnén, egy lemezszerződésen, számtalan egyéjszakás kalandon, és csináltattam két új tetoválást, de most ismét a csökönyös kölyök szerepébe kényszerültem, aki könyörög a szüleinek, hogy bocsássanak meg neki.

A könnyeimmel küszködtem.

– Elmeséltem neked, anya. De te szóltál neki? Elmondtad apának, hogy hajléktalan voltam, és a Fiatalok Keresztény Egyesületénél aludtam, amikor kidobott? Hajléktalan, anya. A kurva életbe, tizenhét éves voltam akkor.

Hallottam, hogy nagyot nyel. Magába fojtotta a könnyeket, az érzéseket meg minden mást, amit el akart mondani, de soha nem tette. Semmit nem mondott rólam apának azon kívül, hogy még élek, beszélt velem, és jól vagyok. Tartotta magát a tőmondatokhoz, nem számít, hányszor könyörögtem neki, hogy próbáljon ki valami újat.

– Több eszed is lehetett volna, mint hogy hazahozd azt a fiút – jelentette ki anya egy kis határozottságot erőltetve magára. – Tudtad, mennyire felzaklatod vele apádat.

– Minden cselekedetem felzaklatta! – kiáltottam, és zengett a hangomtól a lépcsőház. – Soha semmi nem volt elég jó neki. Igen, tudtam, milyen kurva rossz ötlet hazavinni Chettet, de azt akartam, hogy rajtakapjon bennünket. Tudod, hogy miért, anya? Hogy rákényszerítsem apát, hogy beszéljen velem. Milyen rohadt szomorú ez, nem? A saját lányával. A saját gyerekével.

– Cassandra, most már tényleg mennem kell. Szólok apádnak, hogy beszéltem veled, és…

– …és hogy jól vagyok? – fejeztem be helyette. – Nem vagyok jól, anya! – csattantam fel, és megtöröltem az orromat a kézfejemmel. – Egy kibaszott szenzáció vagyunk. A következő nagy dobás…

– Tudod, hogy nem szeretem a csúnya beszédet, Cassandra – jelentette ki. A hangja megkeményedett, és kizárt engem. De nem tudtam abbahagyni.

– Ezt mondd apának, oké? Mondd, hogy sikerült, megcsináltam, és mindezt a kibaszott segítsége, jóváhagyása vagy anélkül sikerült elérnem, hogy tető lett volna a rohadt fejem fölött.

– Most leteszem, Cassandra.

Elakadt a lélegzetem, és azonnal megbántam minden egyes szavamat. Még hallani akartam a hangját.

– Anya, várj! Sajnálom! Nagyon sajnálom…

A vonal elnémult, én pedig azt hittem, letette, amíg meg nem hallottam, hogy reszketve levegőt vesz.

Felsóhajtottam, és behunytam a szemem.

– Sajnálom. Mondd meg apának, hogy… – Visszafojtottam a könnyeimet. – Mondd meg neki, hogy szeretem. Oké? Kérlek…

– Megmondom – válaszolta anya, de nem hittem neki. Egy pillanatra sem.

– Kösz, anya. Téged is szeretlek. Hogy…?

– Most mennem kell. Vigyázz magadra!

Most tényleg elnémult a vonal.

Néhány másodpercig meredten bámultam a telefonomat. Egy könnycsepp hullott a képernyőre, és letöröltem a hüvelykujjammal. Megfordult a fejemben, hogy újra megnyomom a hívásgombot. Visszahívhatnám, és bocsánatot kérhetnék a káromkodásért. Vagy visszahívhatnám, és megmondhatnám, hogy rohadtul nem sajnálom. Soha többet nem fogom felhívni. Végeztem velük, ahogy ők sem foglalkoztak velem.

Tényleg nem érdekeltem őket?

Ettől a gondolattól összeszorult a mellkasom. Nem, még nem zártak ki teljesen az életükből. Anya kitartott. Szüksége volt a telefonhívásaimra. Ebben biztos voltam. De ha soha többet nem telefonálnék neki, akkor ő nem keresne. Ezt is tudtam. Még mindig egy kívülálló volt a saját gyereke életében.

A betonfalnak dőltem. Hallottam, hogy a túloldalon egyre nyugtalanabb a tömeg. Mintha egy vihar közeledett volna. Ha nem állunk fel hamarosan a színpadra…

Rá kellett gyújtanom.

Előhúztam a combig érő csizmámból egy összenyomott cigarettásdobozt, és meggyújtottam egy szál cigit.

Mélyen letüdőztem, majd kifújtam a füstöt, és a falnak hanyatlottam, mert a hatalmába kerített a rengeteg könnycsepp, amit az elmúlt négy évben nem hullajtottam el. Majdnem viharként tört ki belőlem a zokogás. Küzdöttem ellene, nagyokat szívtam a cigiből, a füstbe burkolóztam, és éreztem, hogy ólomsúlyként nehezedik rám a szomorúság.

Apa nem beszél velem.

Felsóhajtottam. És akkor mi van? Kit érdekel, mit gondol? Huszonkét éve leszarja, mi van velem, miért most kezdene el érdeklődni irántam? Rohadjon meg!

Bátornak hangzott, amit mondtam, leszámítva, hogy bármit megadtam volna azért, hogy halljam az apám hangját, és ne csalódottság vagy harag legyen benne. Hogy halljam, ahogy azt mondja, hiányzom neki, vagy hogy szeret. Hogy azt mondja, bármikor hazamehetek, amikor csak akarok, és nyitott ajtóval fognak várni…

De ezt az ajtót már bezárta, talán örökre, és az alap, amire az életem épült, teljesen összeomlott.

A tömeg őrjöngött a fal túloldalán. Lármázva követeltek minket. Engem. Ők szerettek.

És ahogy Roxie Hart mondaná, imádtam, hogy szeretnek.

Megint kortyoltam a vodkából, és pont akkor álltam fel, amikor Jimmy Ray kétségbeesetten és zaklatottan berontott fölöttem a lépcsőházba.

A menedzserünk a negyvenes évei közepén járt, és már kopaszodott. Az öltönye – mindig Armanit viselt, mióta egy közepes méretű lemezkiadó három hónappal ezelőtt leszerződtetett minket – egy kicsit lógott a vézna testén. Feldúltan nézett rám, és egy eltúlzott sóhajjal, megkönnyebbülten dőlt a falnak, miközben a mellkasára fektette a tenyerét a szíve fölött.

– Jézusom, cicám, szívrohamot akarsz okozni nekem? A koncertnek fél órával ezelőtt el kellett volna kezdődnie.

Elnyomtam a cigit a csizmám sarkával, és mosolyt erőltettem az arcomra.

– Sajnálom, Jimmy. Fontos hívásom volt. De már jól vagyok. Kezdődhet a buli!

– Örömmel hallom. A tömeg élve felfal minket, ha nem álltok azonnal színpadra.

Elsétáltam mellette, de megállított, megemelte az államat, és az arcomat tanulmányozta.

– Sírtál?

Elakadt a lélegzetem. Jimmy Ray nem volt egy tipikus apafigura, de kedvesen bánt velünk. Jó volt hozzám. Éreztem, hogy kezdem megadni magam a kedvességének, és el akarom mesélni neki…

– Mert elkenődött a sminked – jegyezte meg. – Mindenképpen hozd helyre, mielőtt színpadra lépsz, rendben?

Némán bólintottam.

– Jó kislány.

Rácsapott a fenekemre, hogy mozgásra ösztönözzön, majd követett a lépcsőházból a backstage-be, ahol a banda többi tagja várt rám.


2. FEJEZET

KACEY

A zenekar összes tagja teljes koncertfelszerelésben volt: bőr- és műbőr ruhát meg rengeteg feltűnő bizsut viseltek. Violet, a basszusgitárosunk, barna haját szorosan oldalra fésülte, felfedve a kis fekete hollót, amit a füle fölött kopaszra borotvált fejbőrére tetováltatott. Biccentett, és felmutatta a békejelet.

Lola, a legjobb barátnőm, egy fotelben ült, és gyakorlott mozdulatokkal forgatta az ujjai körül a dobverőket. Felpattant, és odajött hozzám, majd fekete és rikítókék-csíkos hajának függönyén keresztül meredt az arcomra. Sötét szeme éles és figyelmes volt, tele aggodalommal.

– Jól vagy? Hova mentél?

Jeannie, a frontemberünk kímélt meg a válaszadástól. Éppen az énekhangját melegítette be, de félbehagyta a skálázást.

– Mi a fasz, Kacey? – Rám szegezte sötét tekintetét. A szemét olyan feketére kontúrozta, mint a szűk bőrnadrágja. Szép lány volt, a rettenthetetlen vezetőnk, vagy legalábbis az lenne, ha nem vágott volna állandóan olyan képet, mintha székrekedése lenne.

Éreztem magamon vádló tekintetük súlyát. Keresztbe tettem a karomat a mellkasom előtt, és egy szigorú, közép-nyugati öregasszony hangját magamra erőltetve, affektálva megkérdeztem:

– Helló, Jeannie, ki zaklat most?

Lola horkantva felnevetett, Violet pedig a szája elé kapta a kezét, így próbálta elfojtani a nevetését.

– Ki zaklat? Te… – Jeannie zavarodottsága bosszúságba csapott át. – Várj, megint egy idióta filmből idéztél?

– Idióta? – Színpadiasan eltátottam a számat. – A Meglógtam a Ferrarival egy igazi klasszikus. Nemzeti kincs…

Jeannie legyintett, a mozdulattól pedig csilingeltek a karkötői.

– Mindegy. Ha annyi időt szentelnél a zenekarra, mint amennyit bulizással és nyolcvanas évekbeli filmek nézésével töltesz…

– Ne már, Jeannie! – szólalt meg Violet sóhajtva. – Ne a koncert előtt kezdjünk el balhézni. Itt van. Mi pedig stílusosan késünk. És akkor mi van?

Lola bólintott.

– Csak az újoncok kezdik el időben a műsort. Készen állsz a show-ra, ugye, Kace?

– Ó, az isten szerelmére, ne babusgasd! – csattant fel Jeannie, aztán Jimmy közbelépett, és félrehúzta, miközben megnyugtató, halk hangon magyarázni kezdett neki.

– Mmmm, mmmm, mmmm, de kis szemétláda – motyogtam az orrom alatt.

Violet nevetésben tört ki, de Lola tekintete az „evianes” üvegemre siklott. Ez a lány olyan volt, mint egy hús-vér alkoholszonda. Gyorsan kidobtam az üveget a kukába, mielőtt kiszagolta volna a tartalmát, mert nem volt kedvem egy újabb kioktatásához. A vodka amúgy is elkezdett hatni, és egy hatalmas lépéssel hátrébb tolt a valóságtól, mintha egy üvegfal mögül szemlélném az eseményeket.

– Ne veszekedjetek, hölgyek! – szólt ránk Jimmy, miközben visszakísérte a helyiség közepére Jeannie-t. – Háromezer jegyvásárló vár rátok.

– Igaza van – szólalt meg Jeannie, és magára öltötte azt az arckifejezést, amit mi rettenthetetlen vezetőnek neveztünk el: mereven és komolyan nézett végig rajtunk. – Koncentrálnunk kell, hogy életünk legjobb előadását nyújtsuk nekik. Álljunk körbe!

Körbeálltunk a backstage közepén, és megfogtuk egymás kezét, miközben Jeannie valami érthetetlen imát motyogott. Violet buddhista, Lola pedig ateista volt, így a csoportos ima inkább az energiánk csatornázásáról szólt, arról, hogy legyünk hálásak a lehetőségekért, és hogy mind a négyen összhangba kerüljünk, hogy egységként tudjunk együtt zenélni.

Ezt akartam? – töprengtem magamban, miközben Jeannie pozitív megerősítéseket mormolt. Gyanítottam, hogy erre a kérdésre nemleges a válasz, de már túl messzire jutottam. Lola számított rám. Ha ő nem lenne, még mindig az utcán laknék. Befogadott, miután Chett dobott, és együtt szereztük ezt a melót. Szüksége volt rá, hogy ne csesszem el, nekem pedig arra, hogy ne csalódjon bennem.

– Felejtsétek el az összes többi előadást! – mondta Jeannie a szokásos zárómondatait. – Felejtsétek el, hogy hónapok óta úton vagyunk! A rajongók a legjobbat érdemlik, szóval menjünk fel a színpadra, és adjunk egy olyan koncertet, mintha ez lenne a turné első napja. Vér, verejték és könnyek, hölgyeim!

Hangos kiáltásokkal fejeztük ki az egyetértésünket, hogy felspannoljuk magunkat, aztán elindultunk kifelé.

Lola félrehúzott.

– Jól vagy? Tényleg?

– Persze, minden rendben. Totál.

– Hol voltál?

– Ó, én… felhívtam a szüleimet.

Lola válla megereszkedett, és fél kézzel eltakarta a szemét.

– Ó, basszus, ne! Ne, ne, ne! Folyton rád szólok, hogy fejezd be. Mindig megszívod, Kace. Minden alkalommal. Felzaklatnak, aztán a szokásosnál is jobban berúgsz.

– Nem, dehogy, nagyszerű volt! – kiáltottam. – Csak anyával beszéltem, de… Nos, apa üdvözölt. Hallottam őt a háttérben. Ez jó kezdet, nem?

Idáig süllyedtél? Hazudsz a legjobb barátnődnek azok után, amiket érted tett?

Lola meglepettnek tűnt.

– Tényleg? Beszélt veled?

– Köszönt, Lola. Tényleg.

Lola összehúzott szemmel méregetett, és végre megenyhült.

– Ez nagyszerű hír, Kace – jelentette ki, és megölelt. – Örülök neked. Őszintén szólva az utóbbi időben aggódtam érted. A nap huszonnégy órájában bulizol, és minden este más pasi fekszik az ágyadban.

– Nem minden este – vágtam rá. – Vannak üresjárataim. Mint például kedden.

Lola felhorkant.

– Induljatok, lányok! – szólalt meg Jimmy az ajtónál. – Rátok várnak.

Megnyugtató mosolyt villantottam Lolára.

–  Ma állati jó koncertet fogunk csapni. Esküszöm!

– Bárcsak azt ígérnéd meg, hogy utána nem fogsz akkorát bulizni! Talán akkor képes lennél visszaemlékezni, hogy milyen kurva jó volt a koncert.

Úgy tettem, mintha megsértődnék.

– Ez a legkevésbé rock and rollos dolog, amit valaha hallottam. Keith Richards forogna a sírjában, ha hallaná, hogy miket beszélsz.

Lola szája mosolyra húzódott.

– Keith Richards nem halt meg.

– Látod? Nincs miért aggódnod.

Lola a szemét forgatta, és nevetve átölelt. Védelmezőn, mint mindig.

Hugo Williams, a Pony Club biztonsági főnöke érkezett a backstage ajtajához, hogy felkísérjen minket a színpadra. Sötét szeme barátságos és kedves volt, miközben rám mosolygott, a fogai vakító fehéren világítottak a sötét bőréhez képest.

– Szia, Hugo! – üdvözöltem, ahogy kisétáltunk a helyiségből.

– Szia, édes! – köszönt mély baritonján.

Még csak a második esténk volt a Pony Clubban, de Hugo kifejezetten figyelmes volt velem, és minden tőle telhetőt megtett, hogy biztonságban érezzem magam.

Jimmy átkarolta a csupasz vállamat.

– Úgy hallom, ma este eléggé nyüzsög a tömeg, Hugo.

Mosolyogva néztem a testőrre.

– Hugo majd vigyáz rám. Ő az én hősöm.

A nagydarab testőr bólintott, mint egy katona, aki parancsot kapott, és a színpadhoz kísért minket. Kanyargós folyosókon sétáltunk, ahol csövek futottak végig a mennyezeten. A lépéseink hangosan kopogtak és visszhangzottak a betonon.

Jimmy felém fordult:

– Készen állsz?

– Erre születtem, Jimmy.

– Ezt akarom hallani, kislány.

Felzárkóztam a bandatársaimhoz a színpadra vezető rövid lépcsőnél. Üvöltést hallottam – a tömeg reagált a mikrofonhoz lépő házigazdára.

– Las Vegas! Felkészültetek a Rapid Confessionre?

Újabb üvöltés, ami lavinaként tépte szét a helyszín falait.

Az ajtó kinyílt, és a reflektorok vakító fénye beáramlott a sötét térbe. Felsétáltunk a rövid lépcsősoron a színpadra. A piros Fender gitárom az állványon várt rám. A vállamra akasztottam a pántot, és láttam, ahogy Jeannie biccent, majd idegesen rám mosolyog – békejobbot nyújtva.

Mosolyogva viszonoztam a gesztust, elfogadva a békülést.

Lola összeütötte a dobverőket a feje fölött, visszaszámolva a „Talk Me Down”-ig.

Az átkozott lelkemet is beletettem a dalba. Magamnak írtam a „Talk Me Down”-t. Ez himnuszként szólt mindahhoz, amitől rettegtem – amerre tartottam, és amit magammal csináltam. Senki nem tudta, hogy én írtam. Háttérénekesként csatlakoztam Jeannie melódiájához. De amikor játszottam, teljes szívvel tettem. A zene szétfeszítette a mellkasomat, és mindenemet a világ elé tárta.

Hasítottam a szólóimban. Az alkohol, amit éhgyomorra ittam, homályos fehér gömbökké változtatta a színpad fényeit. A tömegben lévők arca összeolvadt, és egyetlen üvöltő, kalimpáló, pulzáló massza lett belőlük. Erőt merítettem az energiájukból, magamba szívtam a sikoltozó rajongásukat, és minden megpengetett akkorddal visszaadtam, amit kaptam, amíg az ujjaim vérezni nem kezdtek, és a koncert végén majdnem széttörtem a Fenderemet a színpadon.

Ahogy az utolsó dal végső hangjai rezegtek, majd eltűntek a levegőben, a tömeg teljesen megőrült. Sziporkáztam, mint a tűzijátékok július 4-én, ahogy végigszaladtam a színpad szélén, és belecsaptam az első sorban álló rajongók tenyerébe. Megragadtak, és lerántottak a színpadról. Hangosan nevetve szörföztem a rajongó kezek hullámán, teljesen megrészegített a szeretetük.

Hugo és a csapata bevetették magukat a tömegbe, majd a földre húztak, és kivittek onnan. De nem akartam, hogy véget érjen.

– Annyira szeretlek titeket! – kiáltottam a körülöttem összegyűlt tömegnek. – Gyertek vissza velem… – Rámutattam néhány vadidegenre. – …Gyertek velem! Folytassuk a bulit…!

Hugo a backstage-be vonszolt, ahol a zenekar ünnepelt. A pezsgő aranyszínű, habos ívben lövellt a levegőbe. Kitéptem az üveget valakinek a kezéből, és egy hajtásra megittam a felét. Odaszóltam a biztonsági őröknek, hogy engedjék be az általam meghívott kis tömeget.

– Velem vannak! – kiáltottam.

Körülbelül két tucat ember tódult a helyiségbe. A bandatársaim annyira felpörögtek a sikerünktől, hogy nem is érdekelte őket. Jimmy úgy nézett ki, menten szárnyakat kap, és felröppen a levegőbe.

Félredobtam a pezsgőt, és találomra felkaptam egy üveg alkoholt az asztalról, amit itallal és étellel pakoltak tele, hogy legyen mit fogyasztanunk a koncert után. Jägermeister.

Merész választás, gondoltam nevetve, és rekedten felkiáltottam, miután az alkohol végigmarta a torkomat. A helyiség, tele az új barátaimmal, visszhangozta a jókedvemet. Idegen arcok vettek körbe, akiket nem ismertem, és akikre emlékezni sem fogok a következő napon. Olyan emberek, akik a zene, az ingyenpia, a szórakoztatás és miattam, a buli királynője miatt voltak itt. Felmásztam az asztalra, mire ők éljeneztek, és tósztra emelték az üvegeiket.

Szeretnek.

Forogni kezdett körülöttem a szoba, mintha egy körhintán lennék. Túl zsúfolt volt minden. Nem kaptam levegőt. A biztonságiak megpróbálták átverekedni magukat a tömegen. Üvegcsörömpölést hallottam. Valaki éljenzett, míg mások káromkodtak.

Lola rám kiabált, hogy másszak le az asztalról, mielőtt összetöröm magam, aztán eltűnt a tömegben. Hugo magas, izmos alakja úgy választotta ketté a tömeget, mint Mózes a tengert. Megpróbáltam az ajkamhoz emelni a smaragdzöld üveget egy utolsó kortyra, mert ez a buli felrobbant, én pedig szét fogok esni, és millió darabra török.

Apám négy évvel korábban elhangzott szavai olyan tisztán visszhangzottak a fejemben, mintha tegnap vágta volna őket a képembe. Tűnj el! Tűnj el a házamból!

– Nem – mondtam, majd megismételtem egy kicsit hangosabban. – Te tűnj el! Ez az én házam. Az enyém.

A levegőbe emeltem az üvegemet.

– Ez az én házam! – sikoltottam, mire százmillió hang csatlakozott hozzám a saját üvegét lengetve, és addig éljeneztek, amíg a zaj keresztülvágott rajtam, mint kés a vajon.

Nevettem, vagy talán zokogtam, aztán oldalra tántorodtam. Az alkoholos üveg kicsúszott az ujjaim közül, ahogy leestem az asztalról, bele egyenesen Hugo várakozó karjába. Még láttam a fekete pólóját, aztán elnyelt a sötétség.


3. FEJEZET

JONAH

A felettem lévő tábla villogott. Pirosan és fehéren. Pony Club. A fém széle rozsdásodott, és három izzó kiégett rajta. Olcsónak tűnt. Giccsesnek. Mint Vegas nagy része. De, amikor hunyorítottam…

A fények elmosódtak, én pedig fehér és piros üveggömböket tudtam magam elé képzelni. Talán üveggyöngyöket. Összekötöttem őket egy vékony dróttal, hogy csokor legyen belőlük. Gondolatban elnyújtottam a piros gyöngyöket, hogy lapos szirmokat formázzak belőlük. Mikulásvirág fehér fátyolvirággal. Egy karácsonyi bokréta üvegből, amit soha nem kell öntözni. Anyának tetszene. Vagy talán Denának. A gyűrött kis noteszért nyúltam, amit az ingem mellzsebében tartottam, hogy felírjam az ötletet, aztán félbehagytam a mozdulatot.

Karácsonyig még hat hónap volt.

Tompa fájdalom próbált gyökeret ereszteni bennem, de gyakorlott könnyedséggel elnyomtam, mint egy rágógumit, amit az asztal lapjára préselnek.

Tartsd magad a rutinodhoz!

Leeresztettem a kezemet, és ott hagytam a noteszt, ahol volt.

A Pony Clubban egyre nagyobb lett a hangzavar. Elvileg a koncert egy órával korábban véget ért, de az épület hátsó falán keresztül tisztán – bár tompítva – hallottam a kiabálást meg az éljenzést.

Elővettem a telefonomat az egyenruhám nadrágjának zsebéből, hogy megnézzem, mennyi az idő. Majdnem hajnali egy óra volt. A limuzint csak kettőig foglalták le, de már sejtettem, hogy kénytelen leszek túlórázni ezen az éjszakán.

Azonban mit érdekelt, ha egy munka elhúzódott? Az utóbbi időben nem aludtam sokat, ráadásul jól jött a pénz. Maradok, amíg az együttes meg a menedzserük részegen, alkoholbűzt árasztva kijön az épületből, aztán visszaviszem őket a hatalmas summerlini kúriába, ahol délután ötkor felvettem a csapatot.

Az éjszakai sofőrmunka egyik előnye az volt, hogy napközben maradt időm dolgozni. A hátrányának pedig a várakozási időt tartottam. Rengeteg üres órát pazaroltam el, amíg arra vártam, hogy a kuncsaftom befejezze a vacsorát, az előadást, vagy végre kijöjjön a kaszinóból – alkohol- és cigarettafüstszagot bocsátva ki magából –, és a blackjack- vagy a pókerasztalnál elszenvedett vereségét gyászolja.

A limuzinsofőrök általában összeverődtek a rendezvényeken, és fekete vagy fehér színű járműveikkel felsorakoztak a helyszín előtt. A különböző munkák során ugyanazokkal az emberekkel találkoztam, sőt, néhányan a munkatársaim voltak az A-1 Limuzinnál. De nekem kerülnöm kellett a füstöt, ráadásul nem akartam új barátokat szerezni. Elvoltam egyedül, és tartottam magam a rutinomhoz.

A limuzinnak dőltem, és felemeltem a tekintetem. Egyetlen csillag sem tudta felvenni a versenyt Vegas fényeivel. Várnom kell a legjobb barátom Great Basin-i kempingtúrájára, ami néhány hét múlva esedékes, hogy valódi csillagokat lássak. Azonban a Strip, a szórakozónegyed önmagában is egyfajta csillagkép volt. A rikító neonszínek és villogó fények hazája. Gyönyörűnek tűnt a maga módján, amíg az ember nem sütötte le a szemét.

A lábamnál, az út és a járda között húzódó csatornában rengeteg cigarettacsikk hevert, valamint egy összegyűrt üdítőspohár és egy sztriptízműsorról szóló szórólap. Összetört üvegszilánkok csillogtak zölden az utcalámpa fényében.

– Van egy szál cigid? – Az egyik limuzinsofőr tartott felém.

Fiatal srác volt. Legalábbis az én huszonhat évemnél fiatalabb. Izzadság gyöngyözött a homlokán, miközben reménykedve nézett rám. Még ebben a nyári hőségben is az egyenruháját viselte, egy vörösesbarna, műszálas zakót aranyszínű díszítéssel. Biztos újonc. Én az első ülésre terítettem a fekete zakómat, amint a banda és a menedzserük kiszálltak a limuzinomból közel nyolc órával korábban.

– Nem dohányzom, haver – válaszoltam. – Bocsánat!

A bocsánat azt jelentette, hogy lezártam a beszélgetést, de a fickó nem értette:

– A picsába! Egy órával ezelőtt elfogyott a készletem – morogta bosszúsan. A névtábláján Trevor szerepelt. – Hé, kit fuvarozol? Én egy rakás kőgazdag tizenhat évest, akik a Rapid Confession koncertre jöttek. – Horkantva felnevetett. – Elkényeztetett, gazdag kölykök. Mármint, mi lehetne ennél rosszabb?

– Elképzelni sem tudom – feleltem.

Rezgett a telefonom, üzenetem érkezett. Biztos a testvérem, Theo, aki óránként bejelentkezett. Előhúztam a mobilomat a nadrágzsebemből. Igazam volt.

Mi a helyzet? Jól vagy?

Szemforgatva készítettem egy képernyőfotót az éjféli bejelentkezésről: pontosan ugyanez az üzenet volt, és a válaszomról, hogy jól vagyok. Megnyomtam a küldésgombot.

Köcsög – érkezett a reakció.

Nagyon megkönnyíted a dolgomat – írtam mosolyogva. – Feküdj le, Teddy! Reggel hívlak.

– Kíváncsi vagyok, ki fuvarozza a zenekart – mondta Trevor, miközben végignézett a limuzinokon. – Óriási lenne, ha én kaptam volna azokat a ribancokat. Életem éjszakája!

Újabb üzenetem érkezett, ezúttal egy fotó Theo középső ujjáról. Gyűlölte, amikor Teddynek szólítottam. Majdnem annyira, amennyire én utáltam, amikor a pasik leribancozták a nőket.

Trevorhoz fordultam, hogy elküldjem a fenébe, amikor a Pony Club hátsó ajtaja hangosan kinyílt, és harsány nevetés, kiabálás meg üvegcsörömpölés zaja ömlött ki az utcára. Egy nagydarab testőr egy eszméletlen nőt cipelt, akinek a bőrszoknyája felcsúszott a combján, a feje pedig úgy lógott, hogy a szőke haja a testőr karjára omlott.

Félrelöktem Trevort az útból, és kinyitottam a limuzin hátsó ajtaját. A testőr egy pillanatra sem torpant meg, sőt, behajolt a kocsiba, hogy lefektesse a lányt a hosszú bőrülésre.

Trevornak hallhatóan elakadt a lélegzete.

– Ez ő! A szőke… Az RC gitárosa. – Úgy nézett rám, mintha hős lennék. – Te fuvarozod őket?

A testőr kimászott a limuzinból, és ökölbe szorított kézzel Trevor fölé tornyosult.

– Van ehhez köze?

Trevor összerezzent, és hátralépett.

– N-nem, uram.

– El fogja mesélni valakinek, hogy mit látott itt?

– Nem. Biztos, hogy nem fogom.

– Jó válasz. – A férfi visszafordult felém: – Vigye haza! Gyorsan. Mielőtt a lesifotósok megjelennek. Kurva nagy a felfordulás odabent.

Az épület felé biccentett, ahol a kiabálás felerősödött, és hangos káromkodás meg még több üvegcsörömpölés tarkította a ricsajt.

– Vissza kell mennem. – Megbökte a mellkasomat. – Gondoskodjon róla, hogy biztonságban hazaérjen!

Tisztán láttam az aggodalmat a férfi sötét szemében, ahogy engem fürkészett, aztán megfordult, hogy visszamenjen az épületbe. A távolban szirénák szóltak, és egyre közelebb értek.

Miután a testőr lelépett, Trevor közelebb jött, és benézett a limuzinba.

– Haver! Haver, állati dögös a csaj.

Egyet kellett értenem Trevor megjegyzésével, de a lány teljesen kiütötte magát. Ahhoz, hogy akárcsak futólag is szexuális jellegű gondolataim támadjanak valakivel kapcsolatban, a nőnek ébren és józannak kellett lennie. Trevornak gyakorlatilag csorgott a nyála, ezért undorodva becsuktam az ajtót, hogy eltakarjam előle a látványt.

– Mit fogsz vele csinálni? – kérdezte.

Megtorpantam a vezetőoldali ajtónál, és meredten bámultam rá.

– Hazaviszem, seggfej.

Trevor felemelte a kezét.

– Jézusom, nyugi! Nem úgy értettem…

A többit nem hallottam, mert beszálltam az autóba, és becsuktam az ajtót.

Trevor nem fogja betartani a testőrnek tett ígéretét a hátsó ülésen fekvő lányról. Kizárt dolog. Ráadásul bármi történt a Pony Clubban, úgyis híre fog menni a pletykának… a szirénák gondoskodtak erről.

Csak vidd haza, fejezd be a melót, és tartsd magad a rutinodhoz!

Elhajtottam a járda mellől a limuzinnal. Becsatlakoztam a forgalomba, és leeresztettem a válaszfalat, hogy megnézzem a lányt. A szoknyája még mindig fel volt csúszva, és látszani engedte a hálós harisnyába bújtatott combját meg a tetoválása egy részét. Az alkarja sápadt bőrén még több minta kígyózott, és egy nagyobb alakzat borította a jobb vállát. A melle majdnem kibuggyant a fűző alól, amit viselt. De engem az érdekelt, hogy mozog-e a mellkasa, mert látni akartam, hogy még lélegzik.

Megfordult a fejemben, hogy a kórház felé kanyarodom, amikor a lány felnyögött, és az oldalára fordult. Az előttem elterülő utat figyeltem, miközben hallottam, ahogy az utasom egy hordónyinak tűnő alkoholmennyiséget hány a limuzin padlójára. A felöklendezett pia szaga betöltötte a kis teret.

– Nagyszerű – dünnyögtem. – Ezért kapok annyi fizetést.

Amikor befejezte az öklendezést, a lány – a gitáros, legalábbis Trevor elmondása alapján – hátrahanyatlott az ülésen, és halkan felnyögött. A szemét csukva tartotta, és a szőke haja az arcára tapadt.

Elhagytam a Stripet, kerestem egy sötét, üres mellékutcát és félreálltam. Bemásztam hátra, ahol az utasom kiterülve feküdt a hosszú ülésen, és a padlót áztató hányást megkerülve leültem a feje mellé, hogy kifésüljem a haját az arcából.

Utáltam, hogy egyet kell értenem Trevorral, de a lány tényleg gyönyörű volt. Még eszméletlenül, a pia, a hányás és a cigifüst szagától bűzölögve is lenyűgözött. A szemét hosszú, sötét szempillák szegélyezték, telt ajkát mélyvörösre festette, és sötét szemöldöke éles kontrasztban állt a világosszőke hajával.

Emlékeztettem magam, hogy azért vagyok ott, hogy meggyőződjek róla, nem fog meghalni a felügyeletem alatt, nem pedig azért, hogy az időmet vesztegetve bámuljam őt. Az elmúlt néhány hónapban rengeteg szép nő ült a limuzinomban. És rengeteg részeg. Ez sem volt más, mint a többi ilyen alkalom.

A lány – bárcsak eszembe jutott volna megkérdezni a nevét a testőrtől – egyenletesebben lélegzett, és visszatért egy kis szín az arcába. Valószínűleg az is segített, hogy az elfogyasztott alkohol egy részét kihányta. Elégedetten láttam, hogy nem kell bevinnem a kórházba – bár nem irigyeltem a kegyetlen macskajajt, amivel másnap ébredni fog –, és arra koncentráltam, hogy hazavigyem, utána pedig lefeküdjek aludni.

Északnyugatra indultam, Summerlinbe. A hatalmas ház világos barackvirágszínű volt fehér oszlopokkal és kör alakú felhajtóval. Odabent egyetlen lámpa sem égett, koromsötét volt minden ablaka.

– Basszus!

Kiszálltam a limuzinból, és megnyomtam a csengőt abban a reményben, hátha valakinek a személyi asszisztense vagy talán egy másik testőr a közelben van. Semmi. Elfordítottam a bejárati ajtó kilincsét, hátha véletlenül nyitva hagyták. Nem jártam sikerrel.

Visszamentem a limuzinhoz, előhalásztam a zsebemből a telefonomat, és felhívtam az A-1 diszpécserét. Aznap este Tony Politino volt szolgálatban.

– Tony? Jonah vagyok. Szükségem lenne egy kapcsolattartói telefonszámra a Rapid Confession-ös melóhoz.

– Te kaptad azt a munkát? – Tony füttyentett. – Szerencsés rohadék!

– Nem olyan szerencsés, mint a takarítók – motyogtam. – Tudsz mondani egy telefonszámot, vagy nem?

– Tartsd egy kicsit…

Megdörzsöltem a szemem, és vártam, amíg Tony újra megszólalt:

– Jimmy Ray. A menedzserük… – Mondta a telefonszámot. – Hé, készítenél titokban néhány képet a kedvemért? A szőkéről? Kibaszott dögös.

A hátsó ülésen heverő lányra néztem. Eszembe jutott egy alattomos gondolat. Tényleg készíthetnék róla néhány fényképet, hogy eladjam egy pletykalapnak. Sok pénzt kaszálnék vele. Természetesen elveszíteném az állásomat, de a fotókért kapott összeggel a zsebemben nem is kellene dolgoznom. Minden napomat a műhelyben tölthetném, és nem kellene azon aggódnom, hogy a művem időben elkészül-e az októberi galériamegnyitóra.

Kellemes kis fantáziálás volt, eltekintve attól az aprócska ténytől, hogy soha nem bocsátanék meg magamnak, ha ilyen aljas szemétládaként viselkednék. Azt is visszataszítónak tartottam, hogy egyáltalán felmerült bennem ilyesmi. A fáradtság és annak a számlájára írtam, hogy minden ébren töltött pillanatomban rettegés kerülgetett, amit igyekeztem minél inkább elfojtani. Ez a félelem azt suttogta, hogy kifutok az időből, és a művem örökre befejezetlen marad.

– Tartsd magad a rutinodhoz! – motyogtam.

– Mit mondtál, tesó? – kérdezte Tony.

– Semmit, kösz a telefonszámot!

Megszakítottam a hívást, majd megcsörgettem Jimmy Rayt, a banda menedzserét. Emlékeztem rá, mert olyan volt, mint egy feltűnési viszketegségben szenvedő használtautó-kereskedő. Sovány, középkorú fickó, aki a koránál egy évtizeddel fiatalabban öltözködött és viselkedett, ráadásul próbált ravasznak tűnni. Úgy beszélt az együttes tagjaival, mintha nem is emberek, hanem csak a megélhetésének eszközei lennének.

Jimmy Ray az ötödik csörgésre vette fel a telefont, de lehetetlen volt beszélni vele. Hangos zene üvöltött körülötte, és vagy száz ember kiáltozása meg sikítása nyomta el szinte teljesen a hangját.

– Halló, micsoda? Tessék?

– Mr. Ray! – kiabáltam. – A limuzinsofőr vagyok.

– Mi van? Nem hallok semmit, a kurva életbe.

– Az A-1 Limuzinnál dolgozom…

– Ki a fasszal beszélek?

Megdörzsöltem a szemem.

– Elvisszel. Elvis Presley vagyok. A halálomról szóló pletykákat erősen eltúlozták…

– Nézze, bárkivel is beszélek, most egy rohadt nagy katasztrófát kell megoldanom. Hívjon vissza később!

Még több kiabálás, majd minden eltompult. A fickó biztos zsebre tette a telefont, anélkül, hogy kinyomta volna a hívást.

Megszakítottam a vonalat, és megnéztem, mennyi az idő. Hajnali két óra múlt. Egy sötét utcán álltam, és senki nem tartott felém, nem jött haza. Benéztem a kocsiban fekvő névtelen lányra.

– Mihez kezdek veled?

Erős késztetést éreztem, hogy visszavigyem a Pony Clubba, és átadjam a testőrnek, de szegény szerencsétlennek biztos rengeteg dolga akadt.

Becsuktam a limuzin ajtaját, és visszaültem a volán mögé. Az egész eseményláncot mocskosnak és helytelennek tartottam. Biztonságos helyre akartam vinni a lányt, és bár a lakásom nem volt tökéletes választás, még mindig jobb, mint részegen kiterülve feküdni egy összehányt limuzin hátsó ülésén.

– Remélem, tisztában vagy vele, hogy ez mennyire szokatlan és szabálytalan – közöltem vele, miközben kihajtottam a summerlini birtokról. – Ez abszolút nem szerepel a munkavállalói kézikönyvben. Sőt, úgy emlékszem, egyszer láttam egy oktatóvideót az ilyesmiről, Hogyan ne pereljék le rólad a gatyát címmel. Első lépés: ne vidd haza az utasodat, különösen akkor, ha az illető csatakrészeg, és nő!

Hajnali kettőkor Vegas megmutatta a rusnya arcát. Az utcák tele voltak kétségbeesett emberekkel: szerencsejátékosokkal, akik még remélték, hogy visszanyerhetik a veszteségük egy részét, reménytelen alkoholistákkal, drogdílerekkel és prostituáltakkal. Ezt a részét gyűlöltem a városnak, de ahogy kelet felé hajtottam a Stripen, elhaladtam a Bellagio mellett. Elmosolyodtam. Igazi szépséget is lehetett találni Las Vegasban. Csak tudnod kellett, hogy hol keresd.

A Bellagio előterének mennyezete egy ilyen hely volt. A visszapillantó tükörben is egy szépséget láttam.

A hosszú ülésen fekvő eszméletlen lány a szemére tette az egyik tetovált karját, és halkan felnyögött.

– Mindjárt megérkezünk – mondtam kedvesen. – Minden rendben lesz.

Megálltam a limuzinnal a lakásom épülete előtt. Egy betontömbben laktam, amit világosszürke stukkó és görbe korlátok díszítettek, amikről hámlott a zöld festék.

– Tudom, hogy ez nem olyan luxusvilla, mint amihez szoktál – kezdtem –, de a koldusok nem válogathatnak, ugye?

A lány, aki még mindig a piától kiütve aludt, nem volt olyan állapotban, hogy bármit is válaszoljon.

Leparkoltam a limuzinnal az épület mellett, olyan közel a földszinti lakásomhoz, amennyire csak tudtam. Illegálisan álltam meg, de az utcáról ez nem látszott.

A bejárati ajtómhoz kocogtam, kinyitottam, és felkapcsoltam a villanyt az ajtónál. Aztán visszamentem a limuzinhoz, beszálltam, és a lány mellé ültem.

– Hé! – szólítottam meg, és óvatosan megböktem a karját. – Hé! Felébrednél?

Meg se rezzent.

– Basszus! – Felsóhajtottam. – Rendben, akkor hajrá!

Alacsony volt, talán százhatvanöt centi, és nem nyomhatott többet ötven kilónál, de az alkoholtól holtsúlyként nehezedett rám. A végtagjai elernyedtek, a feje oldalra billent. Alig tudtam kiemelni az átkozott limuzinból anélkül, hogy beverjem a fejét az ajtóba. Reméltem, hogy félig cipelve, félig sétálva be tudom vinni, de szinte kifolyt a karomból.

Mély levegőt vettem, és a térdénél meg a hátánál fogva felemeltem, így a feje a mellkasomon pihent.

Dr. Morrison idegrohamot kapna, ha látná, hogy ölbe vettem egy egész emberi lényt. Theo teljesen kiakadna. De abban a pillanatban egyikük sem volt jelen. Ez egy újabb előnye az éjszakai műszaknak: eltekintve az egy vagy tíz üzenettől, amit Theo küldött, kiszabadultam a vizslató tekintetek kereszttüzéből, amik mindig eszembe juttatták a jelenlegi helyzetemet, pedig én csupán arra vágytam, hogy félretegyem az egészet, és tartsam magam az ütemtervhez.

Bevittem a lányt a lakásomba, és berúgtam mögöttünk az ajtót. Lefektettem a kanapéra, majd helyet foglaltam mellette, hogy visszanyerjem a lélegzetemet. Kifáradtam, de nem vészesen. Néhány mély lélegzetvétel után újra jól voltam.

– Ez nem is volt olyan nehéz, ugye?

A lány telt ajka résnyire nyílt, egyenletesen lélegzett. A homlokán és a mellkasán vékony verejtékréteg gyöngyözött. Arra gondoltam, biztos nem kényelmes neki az a csizma és a fűző. Nem mintha tenni akartam volna ellene valamit. Az is éppen elég baj, hogy behoztam a lakásomba. Csupán újabb olajat öntenék a tűzre, ha levenném a cipőjét: így is egy PR-rémálom várt rám reggel. Azon gondolkodtam, vajon elveszíthetem-e a munkámat emiatt. A lány miatt.

Most, hogy biztonságban volt, átgondoltam a helyzetemet. Szükségem volt a munkámra. Tökéletes rutint alakítottam ki, és nem hagyhattam, hogy valami tönkretegye. Vissza kellett volna mennem a Pony Clubhoz, hogy felvegyem a banda többi tagját, ahogyan arra felbéreltek. De aztán mi lenne? Hozzam őket ide, hogy összeszedjék a gitárosukat? Egyáltalán okos ötlet lenne, ha magára hagynám?

A lányra néztem. A fiatal nőre. Úgy tippeltem, huszonkét éves lehet. Eszméletlenül feküdt, de a gyönyörű arca nyugodtnak tűnt, és az éjszaka folyamán először simult ki a homloka.

Felsóhajtottam. Későre jár. Hagyd aludni!

Felhívtam az A-1-et, közöltem Tonyval, hogy nálam van a limuzin, és reggel hétre visszaviszem a garázsba. Tony figyelmeztetett, hogy a főnökünk, Harry kiakadna, ha megtudná, hogy az egyik autója a szabad ég alatt tölti az éjszakát. Arról nem is beszélve, hogy a Pony Clubban hagytam a banda többi tagját.

– Ugyanakkor Harry kibaszottul szeret téged – jegyezte meg Tony. – Te vagy a kedvenc sofőrje.

Igazat mondott, ezért is kaptam meg én a Rapid Confession-ös melót. Mégis kurva nagy kockázatot vállaltam… pedig kétségbeesetten szükségem volt erre a munkára.

Frusztráltan felnyögtem, és ledobtam a telefont a kanapé előtti régi dohányzóasztalra. Nekiütközött az egyik barna üvegnek, amit a karcos falapra raktam.

Elővettem egy takarót az előszobai szekrényből, és betakartam a vendégemet, majd az asztalra készítettem egy pohár vizet és két aszpirint az otthoni gyógyszerkészletemből. Békejobb arra az esetre, ha a lány felébred, és megfordul a fejében, hogy elrabolta egy őrült, kacatokat gyűjtő pszichopata.

A lány. Ha még egyszer így nevezem, akárcsak gondolatban, meg fogok bolondulni.

A laptopom a konyhaszekrényen hevert, ami szemben volt a nappalival. Bekapcsoltam, és beírtam a Google keresőmotorjába a Rapid Confession zenekar nevét. Egy csomó képet és cikket dobott fel róluk, sok közülük az előző napon jelent meg. A zenekar hamarosan „berobban a zeneiparba, mint egy Molotov-koktél” (legalábbis a Spin szerint), és „ők a legjobb, ami a rock and rollal történt a Foo Fighters óta” (írta meg a Rolling Stone). Tovább görgettem, amíg meg nem találtam a promóciós képeket, amiken a zenekar összes tagja név szerint szerepelt.

– Kacey Dawson – suttogtam. – Halleluja!

A promóciós képet bámultam. Kacey Dawson lélegzetelállító volt még úgy is, hogy „leszarom” arckifejezéssel intett be a kamerának.

– Szedd össze magad, Fletcher!

Kikapcsoltam a laptopot, és elindultam a hálószobába. A konyha falára akasztott telefon üzenetrögzítője kitartóan villogott. Megnyomtam a lejátszás gombot.

– Önnek három új üzenete van.

Jobb lett volna, ha egyszerűen lefekszem.

– Szia, Jonah! Mike Spence vagyok. Carnegie-ből. Nézd… tudom, hogy mostanában állati nehéz időszakon mész keresztül, de… összefuthatnánk valamikor, ember. Igyunk meg egy sört a nosztalgia kedvéért. Vagy legalább hívj vissza, és…

Rányomtam a törlés gombra, majd a gép a következő üzenetre ugrott.

– Szia, édesem, anya vagyok! Csak azért hívlak, hogy megkérdezzem, hogy vagy. Egyáltalán nem örülök, hogy ilyen későn dolgozol. Tudom, hogy túl sokat ismételgetem ezt, de… Nos, reggel hívj fel! És vasárnap együtt vacsorázunk, mint máskor, ugye? Apád grillezni akar. Hívj fel, édesem! Szeretlek! Oké. Szeretlek! Szia!

Ezt is kitöröltem, és azt kívántam, bárcsak anya hangjából is ilyen egyszerűen eltüntethetném az óvatosságot. Olyan volt a hangja, mintha mindig valami rossz hírre készülne.

Az utolsó üzenet néhány perccel ezelőtt érkezett, talán akkor, amikor behoztam az eszméletlen utasomat a limuzinból. Tudtam, hogy Theo keresett, már mielőtt meghallottam a hangját.

– Szia, tesó, csak bejelentkezem! Hívj vissza! Később beszélünk.

Theo hangja hétköznapi volt, de ez a hívás és a korábbi üzenetei elárulták. Elöntött az ideg, de elfojtottam. Lehet, hogy Theo sokáig dolgozott a Vegas Inkben. Néha az ügyfelei egészen lehetetlen időpontban érkeztek hozzá. Vagy talán elhúzódott egy randija – nem tudtam számontartani a nőit, olyan gyorsan jöttek-mentek az életében.

Pont akkor töröltem ki az üzenetet, amikor újabb SMS-t kaptam a telefonomra. Elvettem a mobilt a dohányzóasztalról, miközben Kacey Dawson nyugodtan aludt tovább.

Theo: Még dolgozol?

A szememet forgattam, ahogy átjárt a bosszúság. Bepötyögtem egy választ.

Nem, az utcán vagyok, és egymás után szívom a Marlboro Redet, miközben nyers steaket eszem.

Nagyon vicces. Otthon vagy???

Felsóhajtottam, és a képernyőre meredtem. Viszketett a hüvelykujjam, hogy elküldjem a fenébe, hogy megparancsoljam, ne aggódjon miattam, és hagyjon békén. Bepötyögtem néhány keresetlen kifejezést ezzel kapcsolatban, aztán egy sóhaj kíséretében kitöröltem az egészet. Már nem volt jogom idegeskedni. Legalábbis kívülről nem. Rá vagy a szüleinkre nem haragudhattam. Így is éppen elég szar helyzetben voltam, nem akartam, hogy még rosszabbul érezzék magukat.

Igen, már itthon vagyok – üzentem. – Jó éjszakát, Theo!

Vasárnap találkozunk!

– Hát persze – suttogtam.

Lenémítottam a telefont, és kint hagytam a konyhapulton, majd elindultam a hálószobába. Odabent levettem az egyenruhámat, és leterítettem az ágyra, ami gondosan be volt vetve, és talán egy kicsit poros is lehetett. Kivettem a komódból egy trikót meg egy pizsamaalsót, aztán végigsétáltam a folyosón a fürdőszobába, hogy pisiljek, és megmossam a fogamat.

Közben tervezgetni kezdtem.

Reggel első dolgom lesz, hogy visszaviszem Kacey-t Summerlinbe.

Utána leadom a limuzint az A-1-ben, és elhozom a saját kocsimat.

Visszatérek a rutinomhoz.

Nem gond. Ez az este csupán egy icipici bökkenő volt.

Kacey Dawson látszólag kényelmesen aludt a nappaliban, vagy legalábbis annyira kényelmesen, amennyire egy ilyen ruhában lehet. A saját főiskolás éveimből emlékeztem, mennyire gyilkos kombináció a másnaposság és az előző esti pia kiizzadása. Bekapcsoltam a légkondicionálót az ablaknál, és elhelyezkedtem a fotelben a kanapéval szemben.

Nevethetnékem támadt a gondolattól, hogy milyen látvány fogadná a vendégemet, ha felébredne az éjszaka közepén: egy pici lakás a hatalmas kastélya helyett, és egy furcsa idegen, aki néhány lépésnyire alszik tőle egy fotelben, nem pedig az ágyban, mint egy normális ember.

– Stephen King tanulhatna tőlem egy-két dolgot – sóhajtottam, miközben abba a félig fekvő pozícióba tornásztam magam, amit az orvosom javasolt. – Meg fogod tanulni, hogy legközelebb ne idd el a lehetőségeidet, Kacey Dawson – suttogtam, ahogy lecsukódott a szemem. – Mindent mértékkel!

Én is így voltam az alvással.

Hatkor ébredtem, és a fenekem elzsibbadt attól, hogy egész éjszaka ugyanabban a pozícióban voltam. Szívás, hogy nem változtathattam a testhelyzetemen, de egyébként sem aludtam sokat, ráadásul mindig éberen ébredtem fel. Mintha a testem pontosan tudta volna, hogy már nem adatott meg számomra az a luxus, hogy az időmet vesztegessem.

Igyekeztem pozitív irányba terelni a gondolataimat. Éles, sárga napfény szűrődött be az ablakon. Az üvegpalackok és a papírnehezékek felfogták, magukba zárták a napsugarakat, majd piros, kék és lila foltokban szórták szét a dohányzóasztalon.

– Gyönyörű – mormoltam. És egy egész nap várt rám a műhelyben, hogy még több ilyet készítsek.

A kanapén fekvő alak felnyögött és sóhajtott álmában, eszembe juttatva, hogy először el kell intéznem néhány dolgot. Lelöktem magamról a vékony takarót, és a kanapéhoz sétáltam. Leguggoltam Kacey Dawson mellé, és egy pillanatig az arcát tanulmányoztam, miközben aludt.

– Hé!

Meg se rezzent. A szája résnyire nyitva volt, szinte öntudatlanul feküdt.

– Megyek, lezuhanyozom – mondtam neki. – Ne lopj el semmit.

Megfordult a fejemben, hogy hagyok egy üzenetet, miszerint nem rabolták el, de valószínűleg nem ez lesz az első alkalom, hogy Kacey Dawson egy átbulizott éjszaka után úgy ébred fel, hogy nem tudja, hol van. Megkockáztattam, hogy simán egyedül hagyom, és lezuhanyoztam.

Még aludt, amikor farmernadrágban és egy egyszerű pólóban kijöttem a fürdőszobából. Mindig így öltöztem a műhelyben. Pontban hét órakor bevettem a gyógyszereimet, egyik tablettát a másik után. Összesen tizenötöt. A gyomrom azonnal tiltakozni kezdett, így nekiláttam, hogy elkészítsem a hasonlóan hányingerkeltő fehérjeturmixot, amit minden reggel ittam.

– Bocsánat, Kacey, ez fájni fog – suttogtam, és megnyomtam a turmixgépem bekapcsoló gombját, istentelen ricsajjal töltve be kis lakásomat.

A borzasztó másnapos Kacey Dawson megmozdult, felnyögött, és végre felült. Kisimította kócos haját a szeméből. Kábán nézett körbe, nem vette észre, hogy mögötte állok a konyhában, és őt figyelem.

Akkor nem tudtam – nem is sejthettem –, de abban a pillanatban kezdődött el életem hátralévő része, vagy legalábbis, ami még maradt belőle.


5. FEJEZET

KACEY

Valaki fát vágott. Bassza meg, egy egész erdőt.

Miféle beteg állat…?

Felemeltem a fejem, és nagyokat pislogtam. A zúgó hang abbamaradt, én pedig homályos tekintettel meredtem a dohányzóasztalra és a rajta sorakozó színes, üvegből készült papírnehezékekre. Szépen – sőt, gyönyörűen – néztek ki, de képtelen voltam megdicsérni őket, mert egyenesen a szemembe verték vissza a napfényt.

Elfordítottam a tekintetem, és észrevettem egy vízzel teli poharat és mellette két fájdalomcsillapító tablettát. Borzasztó lassan felültem, így a rettenetes narancssárga és zöld színű kötött takaró lecsúszott a vállamról. Végignéztem magamon. Minden ruhám rajtam volt. Még a csizmám is.

Nem sérült a méltóságom. Egy pont nekem.

Azonban ettől a gondolattól nem nyugodtam meg. Ismét idegen helyen ébredtem egy italozással töltött éjszaka után, amire nem emlékeztem. Ezúttal egy kanapén, de könnyen előfordulhatott volna, hogy egy szeméttel teleszórt sikátorban térek magamhoz. Vagy egy sokat emlegetett gödörben, amire az édesanyák mindig figyelmeztetik a gyerekeiket, hogy ha nem vigyáznak, ott fognak kikötni. Én nem vigyáztam. Soha nem voltam óvatos.

Annyira rosszul voltam, hogy nem tudtam megmozdulni vagy körbenézni. Még pislogni is fájt. Arra koncentráltam, hogy egy korty vízzel lenyeljem a fájdalomcsillapítót. Olyan száraz volt a szám, mint a Mojave-sivatag. Az egész pohár vizet megittam volna, de nem hittem, hogy a gyomrom kibírná. Vettem néhány mély lélegzetet, és vártam, hogy elmúljon az émelygésem, aztán megpróbáltam körülnézni.

